Gee hom 'n roos - Steve kry sy eie
JY LEES NOU Gee hom 'n roos - Steve kry sy eie
Steve Hofmeyr het Saterdag 10 Oktober 2009 sy eie roos ontvang. Die roos is spesiaal deur Ronald de Leeuw gekweek en by Plant Paradise Garden Centre in Moreletta Park aan Steve oorhandig.
Ronald, van Leeuw's Garden Roses, het gesê hulle het die roos gekweek omdat hulle Steve wou eer vir sy besondere bydrae tot Afrikaanse musiek deur die jare, en vir wat hy steeds vir Afrikaans doen.
Steve het op sy beurt in besonder die vroue in sy lewe bedank wat hom deur moeilike jare gehelp het. Veral sy ma, Carien: "Wanneer ek seerkry, is daar een mens wat seerder kry. Wanneer ek gelukkig is, is daar een mens wat ekstaties is. Deur alles is sy my anker - my Ma."
En dan sy vriendin Suné en die vroue by sy kantoor: Leeza Mulder, Amanda Breedt, Lindi du Preez, René Duvenage en Amanda Singleton. Hy het ook gesê as daar een klomp mense is vir wie hy 'n roos skuld, is dit sy groep. Hulle is die mense wat hom staande gehou het.
Op die roos self is hy trots. Hy hou van die diepte en die skakering daarvan. Alhoewel hy nou nie self tuin maak nie, sal hy beslis 'n hele klomp van die rose rondom sy huis aanplant. Maar buite bereik van sy takbok, Bok, en sy skaap, Blêr!